Įkurtas 1994. Skirtas įvairių semiotikos problemų gvildenimui ir semiotinių prieigų taikymui kultūros diskursų analizėje.
Kvietimas teikti straipsnius žurnalo „Semiotika“ 2026 m. teminiam numeriui, skirtam struktūrinei psichoanalizei
2026 m. Semiotikos numeris skirtas struktūrinei psichoanalizei – pasaulyje puikiai žinomai, tačiau Lietuvoje kol kas tik fragmentais sušmėžuojančiai mąstymo tradicijai. Kviečiame šiuos ūglius plėtoti, jungti tarsi simptomus į tinklą, ieškoti pamatinių struktūrų ir burtis nesąmonybės diskurso skaitymui. Temos akstinas ir istoriškai, ir tiesiogiai susijęs su nūdiena. Iš vienos pusės, neišspręstų intrigų kupinas psichoanalizės ir struktūralizmo plėtojimasis koja kojon – nuo paralelinių Sigmundo Freudo ir Ferdinando de Saussure’o žygių iki toje pačioje terpėje pasodintų, tačiau atskirai augusių Jacques’o Lacano ir Algirdo Juliaus Greimo projektų. Iš kitos pusės, abi teorinės mokyklos netruko tapti bendruomenėmis, plėtė analizės objektų ribas ir dėl to šiandien reikšmingai prisideda ir prie meninių, ir prie socialinių ar kitokių diskursų tyrimų. Kaip žinia, visiškai homogeniškas, pats sau skaidrus nebūna nei subjektas, nei jo kalba, o išstumtas, cenzūruotas turinys – tai ne padrikas chaosas, bet reikšminė struktūra. Siūlome jos ieškoti įvairiuose – ir estetiniuose ir banaliuose, ir teisingais ir klaidingais laikomuose – (pa)sakymuose. Atitinkamai, laukiame ir teorinių tyrimų, ir konkrečių objektų (meno kūrinių, kultūros reiškinių, ideologijų) analizei skirtų straipsnių. Teminės gairės straipsnių teikimui: • Psichoanalizė ir struktūralizmas: istorija, įtakos, polemika • Psichoanalizė ir reikšmės teorijos: dialogas, įtampos, prieštaravimai • Struktūrinė psichoanalizė ir kontinentinė filosofija (fenomenologija, hermeneutika ir kt.) • Psichoanalitinė meno kritika (literatūra, kinas, dailė, konceptualus menas) • Psichoanalitinis požiūris į šiuolaikines ideologijas ir viešąjį diskursą • Psichoanalizės kritika (marksizmas, feminizmas, šizoanalizė ir kt.) Straipsnių teikimo terminas – 2026 m. liepos 31 d. Straipsnius prašome siųsti šiuo adresu: semiotika.psichoanalize@gmail.com Semiotika – tarptautinis tarpdisciplininis atvirosios prieigos recenzuojamas mokslo darbų žurnalas. Jame skelbiami originalūs tyrimai lietuvių, anglų ir prancūzų kalbomis, autoriams netaikomi straipsnių pateikimo ar publikavimo mokesčiai. Detalus straipsnio struktūros, citavimo būdo ir kt. reikalavimų aprašymas pateiktas žurnalo el. puslapyje skiltyje nurodymai autoriams.
Kvietimas teikti straipsnius žurnalo Semiotika 2027 m. teminiam numeriui, skirtam sociokritikai
2027 m. žurnalo Semiotika numeris bus skirtas sociokritikos, arba teksto sociologijos, ir sociosemiotikos santykiams apmąstyti. Sociokritika siūlo socialumo ieškoti ne anapus teksto, bet pačiame tekste, o vienu pagrindinių socialumo rekonstravimo įrankių laiko semiotinę teksto analizę. Ši tyrimų kryptis kontekstą, visų pirma socialinį, laiko esantį ne teksto (literatūros, kino, vizualių menų) išore, bet paties teksto dalimi. Pasirinkdami analizuoti, tai kas tekste yra socialu, istoriška ar ideologiška, kas rodo, kad meno kūrinys priklauso tam tikros epochos kultūrinei paradigmai, sociokritikai pirmenybę teikia teksto analizei, darydami prielaidą, kad socialumą galima rekonstruoti iš paties teksto, kad tekstas toks galingas, kad „skaitomas gali pritraukti ir radimosi prielaidas, ir buvimo padarinius” (Pierre Barbéris). Sociokritika yra tarpdisciplininė ir multimetodologinė prieiga, naudojanti įvairius tekstinės analizės įrankius (pvz., semiotikos, intetekstualumo teorijos, vizualumo tyrimų) ir juos derinanti su istorine, sociologine interpretacija. Šiam teminiam žurnalo numeriui kviečiame teikti straipsnius, siūlančius originalias sociokritines tekstų interpretacijas, teorines diskusijas. Teminės gairės straipsnių teikimui: teoriniai klausimai (teksto ir socialinės tikrovės bei ideologijos problema semiotinėje teorijoje; sociokritikos ir sociosemiotikos santykis, bendradarbiavimo galimybės; sociokritinės teorijos kritinės refleksijos; skirtingų metodologijų integravimo į sociokritinę analizę problemos, naujos teorinės kryptys ir pan.); istorinės poetikos tyrimai; literatūros ir kitų meno formų socialumo analizė; teksto ideologija ir politinis matmuo; teksto prasminė dinamika keičiantis istoriniam kontekstui; sociokritinės analizės integravimas į sociologinį literatūros ar kitų menų tyrimą; subjektyvumas ir agentiškumas bei jų reprezentacija meniniuose, dokumentiniuose diskursuose, egodikumentuose; skaitymas ir interpretavimas kaip sociosemiotinės instancijos; atvejo analizės, atskleidžiančios konkretaus diskurso socialinę plotmę, santykį su istoriniu kontekstu, prasminių efektų istoriškumą ir pan. Straipsnių pateikimo terminas: 2026 gruodžio 15 d. Straipsnius prašome siųsti šiuo adresu: sociokritika@protonmail.com Semiotika – tarptautinis tarpdisciplininis atvirosios prieigos recenzuojamas mokslo darbų žurnalas. Jame skelbiami originalūs tyrimai lietuvių, anglų ir prancūzų kalbomis, autoriams netaikomi straipsnių pateikimo ar publikavimo mokesčiai. Detalus straipsnio struktūros, citavimo būdo ir kt. reikalavimų aprašymas pateiktas žurnalo el. puslapyje skiltyje nurodymai autoriams.